Terms of Use/bg

Нашите Условия за ползване

'Представете си свят, в който всеки отделен човек може свободно да споделя сбора от цялото човешко познание. Това е нашият ангажимент.' – Нашата визия

Добре дошли в Уикимедия! Фондация Уикимедия (Wikimedia Foundation, Inc.) („ние“ или „нас“) е неправителствена благотворителна организация, чиято мисия е да даде възможност на всички желаещи хора по целия ​​свят да се ангажират със събиране и развиване на образователни материали, които са общественодостъпни или под свободен лиценз, както и ефективно, глобално и напълно безплатно да разпространява тези материали.

За да подкрепите нашата активна общност, ние предоставяме основната инфраструктура, както и организационната рамка за развитието на многоезични уикипроекти и техните редакции (както е обяснено тук) и други начинания, които служат на тази мисия. Ние се стремим образователното и информационно съдържание от проектите да бъде достъпно в интернет съвсем безплатно и то да се съхрани за вечни времена.

Приветстваме ви („вие“ или „потребител“) като читател, редактор, автор или сътрудник в проектите на Уикимедия и ви насърчаваме да се присъедините към общността на Уикимедия. Но преди да вземете участие, ви молим да прочетете и приемете следните Условия за ползване („Условия за ползване“).

Обща информация
Настоящите Условия за ползване целят да ви информират за обществените услуги, които Фондация Уикимедия предлага, за отношенията ни с вас като потребители, както и за правата и отговорностите, от които се ръководим. Добре е да знаете, че ние поддържаме невероятен набор от образователно и информационно съдържание, което сме постигнали и осъществили посредством сътрудничеството на потребители като вас. В общи линии ние не сътрудничим, не следим и не изтриваме съдържание (с редки изключения, свързани с политиката ни, като например настоящите Условия за ползване или юридическото спазване на изискванията на Закона за защита на авторските права в цифровата епоха – DMCA). Това означава, че редакторският контрол е във вашите ръце и в ръцете на всички потребители като вас, които създават и управляват съдържанието. Ние само съхраняваме това съдържание и достъпа до него.

Общността — мрежата от потребители, които постоянно изграждат и използват различните сайтове или проекти — е основното средство, чрез което се постигат целите на мисията. Общността дава своя принос и помага за управлението на сайтовете ни. Общността се ангажира с отговорната задача да създава и прилага правилата за различните версии на проектите (като например различните езикови редакции на проекта Уикипедия или многоезичният метод на редактиране на Общомедия).

Вие сте добре дошли да се присъедините като сътрудник, редактор или автор, но трябва да съблюдавате принципите, приоритетни за редактирането на всяка независима версия на проектите. Най-големият от тях е Уикипедия, но поддържаме и други проекти, всеки от които е с различни цели и методи на работа. Всеки проект разполага с екип от сътрудници, редактори и автори, които работят заедно, за да създават и управляват съдържанието на съответната версия. Приканваме ви да се присъедините към тези екипи и да си сътрудничите с тях за подобряване на проектите. Тъй като сме се посветили на създаване на съдържание, което е свободно достъпно за обществеността, се стремим всички приноси да са под свободен лиценз или да са обществено достояние.

Имайте предвид, че вие носите юридическа отговорност за всички свои приноси, редакции и повторно използване на съдържанието на Уикимедия съгласно законите на Съединените американски щати и други приложими закони (което може да включва законите на страната, в която живеете или в която разглеждате или редактирате съдържанието). Това означава, че е важно да бъдете внимателни при публикуване на материали. В контекста на тази отговорност има някои правила за това какво не можете да публикувате, повечето от които са за ваша собствена сигурност или за сигурността на другите потребители като вас. Не забравяйте, че съдържанието, което поддържаме, е само с обща информационна цел, така че ако имате нужда от експертен съвет по даден въпрос (като например въпрос в областта на медицината, правото или финансите), трябва да потърсите съдействие от лицензиран или квалифициран професионалист. Прочетете изцяло тези Условия за ползване за повече информация относно други важни известия и предупреждения.

Редно е да се отбележи, за да има пълна яснота, че други организации, като например местните организации на Уикимедия, както и асоциации, които споделят еднаква мисия с нашата, са въпреки всичко юридически независими и отделни от Фондация Уикимедия и не носят отговорност за дейностите или съдържанието на нашите уебсайтове.

1. Нашите услуги
Фондация Уикимедия е посветена на насърчаване на нарастването, подобряването и разпространението на безплатното многоезично съдържание, както и на безплатното предоставяне чрез хостинг от наша страна на пълното съдържание на уики-базираните проекти за ползване от обществеността. Нашата роля е да поддържаме онлайн някои от най-големите редактирани в сътрудничество референтни проекти в света, които могат да бъдат открити тук. Ние обаче извършваме единствено хостинг услугата, като поддържаме инфраструктурата и организационната рамка, която позволява на нашите потребители да изграждат проектите на Уикимедия, да допринасят със свои материали и да редактират съдържанието. Във връзка с нашата уникална роля, има няколко неща, свързани с отношенията ни с вас, проектите и другите потребители, с които трябва да сте наясно:

Ние не влизаме в ролята на редактори: Тъй като проектите на Уикимедия се редактират съвместно, цялото съдържание, което поддържаме, се предоставя от потребители като вас, а ние не влизаме в ролята на редактори. Това означава, че ние по принцип не наблюдаваме и не редактираме съдържанието в уебсайтовете на проектите и не носим никаква отговорност за това съдържание. Също така не одобряваме всички становища, изразени чрез нашите услуги и не представляваме, нито гарантираме верността, точността или надеждността на всичкото предоставено от общността съдържание. Вместо това ние просто предоставяме достъп до съдържанието, което вашите колеги потребители са добавили и редактирали. Вие сте отговорни за своите собствени действия: Вие сте юридически отговорни за своите редакции и приноси към проектите на Уикимедия, затова, за ваша собствена сигурност, трябва да бъдете внимателни и да избягвате добавяне на такива материали, заради които да бъдете подведени под наказателна или гражданска отговорност съгласно приложимото законодателство. За по-голяма яснота, „приложимо законодателство“ включва най-малко законите на Съединените американски щати. Въпреки че не сме съгласни с такива действия, предупреждаваме авторите и редакторите, че властите в различните страни може да се опитат да приложат други държавни закони спрямо вас, в това число местни закони в страната, в която живеете или в която разглеждате или редактирате съдържанието. В такива случаи Фондация Уикимедия не може да предложи никаква защита, гаранции, имунитет или компенсации.

2. Политика на поверителност
Съветваме ви да прегледате условията на нашата Политика на поверителност, за да сте наясно как събираме и използваме вашите данни. Тъй като услугите ни се използват от хора по целия свят, личната информация, която събираме, може да се съхранява и обработва в Съединените американски щати или във всяка друга страна, в която ние или нашите представители поддържаме необходимата инфраструктура. Когато използвате нашите услуги, вие се съгласявате с всяко такова прехвърляне на информация извън вашата държава.

3. Съдържанието на нашите проекти
Възможно е наличието на материали със спорно съдържание или съдържащи грешки: Тъй като предлагаме доста обширно съдържание, което се създава или събира от различни потребители, може да се натъкнете на материали, които да сметнете за обидни, неверни, подвеждащи, неточно обозначени или спорни в някакъв друг смисъл. Ето защо ние ви молим да бъдете разумни и да правите правилна преценка, когато използвате нашите услуги. Нашето съдържание е само с обща информационна цел: Въпреки че поддържаме голямо количество информация, която се отнася до професионални теми, включително медицински, правни или финансови въпроси, това съдържание е предоставено само с обща информационна цел. То не бива да се приема като професионално мнение. Потърсете независима професионална консултация от лицензирани и квалифицирани лица в съответната област, вместо да действате по информация, мнение или съвет, съдържащи се в някой от уебсайтовете на проектите.

4. Въздържане от някои видове дейности
Проектите, поддържани от Фондация Уикимедия, съществуват само заради активната и жизнена общност от потребители като вас, които си сътрудничат съвместно в писането, редактирането и организирането на съдържанието. Ние с радост приветстваме вашето участие в тази общност. Приканваме ви да бъдете любезни и учтиви във взаимоотношенията си с другите в общността, да действате добросъвестно и да правите редакции и приноси, насочени към по-нататъшното осъществяване на мисията на споделения проект.

Определени дейности, законни или не, може да окажат вреда на другите потребители и да нарушат нашите правила, а освен това вие може да бъдете подведени под отговорност, заради извършването на някои видове дейности. Ето защо, за ваша собствена сигурност и за тази на останалите потребители, вие не може да вземате участие в такива дейности на нашите сайтове. Тези дейности включват:


 * Тормоз и обиждане на другите потребители


 * Действия, включващи тормоз, заплахи, преследване, изпращане на спам или вандализъм; и
 * Разпространяване на верижни съобщения („chain mail“), нежелана поща („junk mail“) или спам сред останалите потребители.


 * Нарушаване на личното пространство на останалите


 * Нарушаване на личните права на другите според законодателството на Съединените американски щати или други приложими правни системи (което може да включва законите, където живеете или където разглеждате или редактирате съдържание);
 * Изискване на лична информация с цел тормоз, експлоатация, нарушение на правото на неприкосновеност на личния живот или с промоционална или търговска цел, които не са изрично одобрени от Фондация Уикимедия; и
 * Изискване на лична информация от лица под 18-годишна възраст за незаконна цел или нарушаване на приложимото право по отношение на здравето или благосъстоянието на непълнолетните.


 * Участие във фалшиви изказвания, представяне за друга личност или измама


 * Умишлено или съзнателно публикуване на съдържание, което представлява злепоставяне или клевета;
 * Публикуване на невярно или неточно съдържание с цел заблуда;
 * Опитите да се представяте за друг потребител или лице, като представяте в лъжлива светлина отношенията ви с друго лице или организация или използване на потребителското име на друг потребител с цел заблуда; и
 * Участие в измама.


 * Извършване на нарушения


 * Нарушаване на авторски права, неразрешено използване на търговски марки, патенти или други права на собственост съгласно приложимото законодателство.


 * Злоупотреба с нашите услуги за други незаконни цели


 * Публикуване на детска порнография или всяко друго съдържание, което нарушава приложимото право, свързано с детската порнография;
 * Публикуване или трафик на нецензурни материали, които са незаконни според приложимото законодателство; и
 * Използване на услуги по начин, който не е съобразен с приложимото право.


 * Участие в разрушителни и незаконни злоупотреби със системата


 * Публикуване или разпространение на съдържание, което съдържа вируси, зловреден софтуер, червеи, троянски коне, зловреден код или други способи, които могат да навредят на нашата техническа инфраструктура или система или тази на нашите потребители;
 * Участие в автоматизирано използване на сайта, което представлява злоупотреба или е с разрушителен ефект спрямо услугите и не е било одобрено от общността на Уикимедия;
 * Подриване на услугите чрез прекомерно претоварване на уебстраниците на проектите или мрежите и сървърите, свързани с уебстраницата на проект;
 * Подриване на услугите чрез „заливане“ на която и да било от уебстраниците на проектите със съобщения или друг вид трафик, които не предполагат наличието на сериозни намерения да използвате уебстраницата на проекта съгласно предвидената цел;
 * Съзнателно да осъществявате достъп, да подправяте или използвате някоя от нашите непублични зони в компютърните ни системи без разрешение; и
 * Да сондирате, сканирате или тествате уязвимостта на които и да било наши технически системи или мрежи, ако не са изпълнени всички условия по-долу:


 * тези действия не водят до неоправдани злоупотреби или разстройване функционирането на нашите технически системи или мрежи;
 * тези действия не са за лична облага (с изключение на заслуги за вашата работа);
 * докладвате за всяка уязвимост на разработчиците на МедияУики (или да я коригирате сами); и
 * не предприемате такива действия със злонамерени или разрушителни намерения.

Запазваме си правото да прилагаме правните ни пълномощия по отношение на гореизложените условия.

5. Защита на паролата
Вие сте отговорни за защитата на собствената си парола и никога не трябва да я разкривате на трети лица.

6. Търговски марки
Въпреки че разполагате със значителна свобода за повторно използване на съдържанието на уебсайтовете на нашите проекти, важно е да се отбележи, че ние, Фондация Уикимедия, защитаваме нашите права върху търговските марки, за да можем да защитим нашите потребители от измамни имитации. Във връзка с това ви умоляваме да зачитате нашите търговски марки. Всички търговски марки на Фондация Уикимедия принадлежат на Фондация Уикимедия (Wikimedia Foundation, Inc.) и съответно всяко използване на нашите търговски имена, търговски марки, марки за услуги, лога или имена на домейни трябва да бъде в съответствие с настоящите Условия за ползване, както и с нашата Политика за търговските марки.

7. Лицензиране на съдържанието
За увеличаване обема на свободното знание и развитие на свободната култура, всички потребители, които допринасят за проектите, трябва да предоставят на широката общественост пълни права за свободно повторно разпространение и повторно използване на техните приноси, доколкото това използване е правилно приписано на автора, както и същата свобода за повторна употреба и повторно разпространение да се предоставя за всички производни трудове. В съответствие с нашата цел за предоставяне на безплатна информация на възможно най-широка публика, ние изискваме, когато е необходимо, всичкото предоставено съдържание да бъде лицензирано, така че да е свободно за многократна употреба от всеки, който желае достъп до него.

Вие се съгласявате със следните изисквания за лицензиране: Текст, авторските права на който ви принадлежат: Когато предоставяте текст, авторските права на който ви принадлежат, вие се съгласявате да го лицензирате под: (Потребителите могат да изберат кой от тези лицензи да използват.)
 * [//creativecommons.org/licenses/by-sa/3.0/ Лиценза Криейтив Комънс Признание-Споделяне на споделеното 3.0 Нелокализиран] (“CC BY-SA”), и
 * [//www.gnu.org/copyleft/fdl.html Лиценза за свободна документация на ГНУ] („GFDL“) (без номера на версии, без неизменяеми раздели, без помествани на първа и последна обложка текстове).

Изключение се прави единствено когато версията на проект или функционален модул изисква различен лиценз. В такива случаи вие се съгласявате да лицензирате допринесен от вас текст по ваш избор конкретно под този лиценз. Например, по времето на публикуване на настоящите Условия за ползване в английския вариант на Уикиновини е установено правилото, че всичкото текстово съдържание се публикува под генеричния лиценз Криейтив Комънс Признание 2.5 (CC BY 2.5) и не се изисква двойно лицензиране под GFDL.

Имайте предвид, че тези лицензи позволяват търговска употреба на вашите приноси, стига тази употреба да е в съответствие с условията.

Приписване: Приписването (указването на автора и източника) е важна част от тези лицензи. Ние считаме, че по този начин отдаваме значимото в случаите, когато това е необходимо – на автори като вас самите. Когато допринасяте със свой текст, вие се съгласявате той да ви бъде приписан по някой от следните начини: <OL STYLE="list-style:lower-roman"> Чрез хипервръзка (където е възможно) или URL към статията, към която сте допринесли (тъй като всяка статия има страница с история, на която са показани всички автори и редактори);</li> Чрез хипервръзка (където е възможно) или URL към алтернативно, стабилно онлайн копие със свободен достъп, което е в съответствие с лиценза и което предоставя данни за авторите по начин, аналогичен на начина, по който се представят на уебсайта на проекта; или</li> Чрез списък на всички автори (но трябва да се има предвид, че всеки списък на авторите може да бъде филтриран, за да не включва много малки или неуместни приноси).</li> </ol> Внасяне на текст: Можете да внесете текст, който сте открили от друг източник или сте написали съвместно с други лица, само ако текстът е достъпен при условия, съвместими с тези на лиценза CC-BY-SA 3.0 (или, както е разяснено по-горе, с друг лиценз, когато по изключение се изисква от версията или характеристиката на даден проект)(„CC BY-SA“). Не можете да внасяте съдържание, което е достъпно само и единствено под GFDL.</li>

Вие се съгласявате с това, че ако внасяте текст под лиценза CC BY-SA, при който е необходимо да се укаже авторството (т.нар. „приписване“), то вие сте длъжни да укажете автора(ите) по разумен начин. Ако такова приписване обичайно се представя във вид на връзка в историята на редакциите на страницата (като например при копиране вътре в Уикимедия), то при внасяне на текст е достатъчно да се укаже такава връзка в коментарите към редакцията, които се отразяват в историята с редакциите на страницата. Изискванията към формата на приписване понякога може да се окажат твърде натрапчиви (независимо от лиценза) и са възможни ситуации, в които общността на Уикимедия да реши, че внесеният текст не може да бъде използван поради тази причина.</li>

Нетекстови информационни материали: Нетекстовите информационни материали в проектите на Фондация Уикимедия са достъпни под различни лицензи, които съответстват на общите цели за осигуряване на неограничено повторно използване и разпространение. Ако вие допринесете някакъв вид нетекстови информационни материали, вие се съгласявате да спазвате изискванията на тези лицензи, в съответствие с нашите Правила за лицензиране, а също и в съответствие с изискванията на конкретна версия на някой от нашите проекти или функционални модули, в рамките на които правите своя принос. Вижте също правилата за лицензиране на Общомедия (Wikimedia Commons) за по-детайлна информация относно допринасяне на нетекстови информационни материали в този проект.</li>

Неотменимост на лиценза: Вие потвърждавате, че нямате намерение едностранно да отменяте или обявявате за недействителен лиценз, който сте приели в съответствие с настоящите Условия за ползване за текстови или нетекстови информационни материали, допринесени в проектите или функционалните модули на Уикимедия, с изключение на предвидените в този лиценз случаи, дори ако сте престанали да използвате нашите услуги.</li>

Съдържание с обществено достояние: Приветстваме съдържание, което е с обществено достояние! Важно е обаче да се уверите, че статусът публично достояние на съдържанието съответства на законодателството на Съединените американски щати, както и на законите в другите страни, съгласно изискванията на конкретния проект и езикова версия. Когато допринасяте съдържание, което е обществено достояние, вие гарантирате, че съответният материал действително е обществено достояние и сте съгласни да го обозначите по съответния начин.</li>

Повторно използване: Повторното използване на съдържанието, което поддържаме, е прието, въпреки че съществуват изключения – за съдържание, допринесено по смисъла на т.нар. „честна употреба“ (от англ. „fair use“) или аналогични изключения по закона за авторското право. Всяко повторно използване трябва да се съобразява с подлежащия/ите лиценз/и.

Когато използвате или разпространявате повторно текстова страница, разработена от общността на Уикимедия, вие се съгласявате да упоменете авторите по някой от следните начини: <OL STYLE="list-style:lower-roman"> Чрез хипервръзка (където е възможно) или URL към страницата или страниците, които използвате повторно (тъй като всяка страница има страница с история, на която са изброени всички автори и редактори);</li> Чрез хипервръзка (където е възможно) или URL към алтернативно, стабилно онлайн копие със свободен достъп, което е в съответствие с лиценза и което предоставя данни за авторите по начин, аналогичен на начина, по който се представят на уебсайта на проекта; или</li> Чрез списък на всички автори (но трябва да се има предвид, че всеки списък на авторите може да бъде филтриран, за да не включва много малки или неуместни приноси).</li> </ol>

Ако текстовите информационни материали са били внесени от друг източник, не е изключено тези материали да са защитени с лиценз, условията на който са сходни с условията на лиценза CC BY-SA, но не и с лиценза GFDL (както е описано по-горе в раздела „Внасяне на текст“). В този случай вие се съгласявате да изпълнявате условията, съвместими с условията на лиценза CC BY-SA, и не можете повторно да лицензирате информационни материали съгласно условията на GFDL. За да определите кой лиценз действа по отношение на информационните материали, които желаете да използвате или да разпространите повторно, е необходимо да прегледате долния колонтитул на страницата (т.нар. „footer“), историята с редакциите или дискусионната страница на статията.

Също така имайте предвид, че текст, източник на който е външен ресурс и който е бил внесен в проект, може да бъде защитен с лиценз, предполагащ допълнителни изисквания за указване на авторство и връзка към източника. Потребителите се съгласяват да се придържат стриктно към тези допълнителни изисквания за указване на авторство и източник. В зависимост от проекта, подобни изисквания могат да бъдат отразявани, например, в банер или чрез други уведомления, указващи, че всичкото или част от поместеното на страницата съдържание е било първоначално публикувано на друго място. Там, където са налице такива видими обозначения, потребителите са длъжни да ги съхраняват при следваща употреба на съдържанието.

При използване на нетекстови информационни материали вие се съгласявате да се съобразявате с условията на всички лицензи, действащи по отношение на тези материали (тези условия могат да бъдат открити чрез щракване върху наименованието на произведението и преглеждане на раздела за действащите лицензи на страницата с описанието или разглеждане на страницата с източника на това произведение). При повторно използване на съдържание от нашите проекти за ваши лични цели, вие се съгласявате да се съобразявате със съответните условия за указване на авторството и източника съгласно условията на основния лиценз или лицензи.</li>

Изменения или допълнения към материал, който използвате повторно: Когато променяте или правите допълнения по текст, който сте получили от уебсайт на проект, вие се съгласявате да лицензирате измененото или добавено съдържание под CC BY-SA 3.0 или следваща версия (или, както е посочено по-горе, друг лиценз, когато това се изисква по изключение за конкретни редакции или характеристики на даден проект).

При нанасяне на промени или допълнения в нетекстовите материали, с които сте се сдобили от уебсайт на проект, вие се съгласявате да лицензирате промененото или допълнено съдържание в съответствие с условията на лиценза, под който даденото произведение е станало достъпно.

По отношение както на текстовите, така и на нетекстовите материали вие се съгласявате да указвате ясно, че оригиналното произведение е било променено. Ако използвате повторно текстови материали в уики, достатъчно е да укажете в историята с промените на страницата, че сте нанесли промени по внесения текст. За всяко разпространявано от вас копие или променена версия вие се задължавате да добавяте уведомление с какви лицензионни условия се публикува даденото произведение, а също и да оставяте URL адрес или хипервръзка към текста на лиценза или да прилагате копие на текста на самия лиценз.</li></ol>

8. Съответствие с DMCA
Фондация Уикимедия се стреми потребителите да могат повторно да използват за свои цели публикуваните на уебсайтовете на нашите проекти материали, без да се опасяват за отговорност и от нарушаване правата на собственост на други лица. В интерес на нашите потребители, както и на останалите автори и носители на авторски права, нашата политика включва това да реагираме на съобщения за предполагаеми нарушения в съответствие с процедурите на „Закона за защита на авторските права в цифровата епоха“ (Digital Millennium Copyright Act, DMCA). В съответствие с DMCA, ние ще блокираме, при подходящи обстоятелства, уличените в многократни нарушения потребители и притежатели на сметка в нашите системи и мрежи.

Обаче също така осъзнаваме, че не всяко известие за необходимост от блокиране трябва да се счита за достоверно и съставено с добри намерения. В такива случаи настоятелно препоръчваме потребителите да изпращат насрещно уведомление, когато имат достатъчно основания да предполагат, че искането за блокиране във връзка с нарушение на DMCA е невалидно или неприложимо. За допълнителна информация как да постъпите, ако смятате, че известието за нарушение на нормите на DMCA е било подадено неправомерно, посетете уебсайта [//www.chillingeffects.org/ Chilling Effects].

Ако сте собственик на съдържание, което се използва неправомерно в рамките на някой от проектите без ваше разрешение, вие можете да поискате това съдържание да бъде премахнато в съответствие с нормите на DMCA. За да подадете съответното заявление, пишете на ел. поща: <tt>legal</tt> @undefined <tt>wikimedia.org</tt> или се свържете с нашия упълномощен представител по обикновена поща на следния адрес.

От друга страна, можете да подадете заявление до нашата общност, която често пъти се справя по-бързо и по-ефективно с проблемите, свързани с авторските права, в сравнение с методите, предвидени в DMCA. В този случай вие можете да публикувате уведомление с описание на своите проблеми относно авторските права. Тук е представен непълният неофициален списък на съответните процеси, отнасящи се до различните раздели на нашите проекти. Преди да подадете иск за нарушение на нормите на DMCA, вие също така разполагате и с опцията да изпратите писмо по електронната поща до общността на следния адрес: <tt>info @undefined <tt>wikimedia.org</tt>.

9. Уебсайтове на трети страни и ресурси
Единствено вие сте отговорни за използването на каквито и да било уебсайтове или ресурси на трети страни. Въпреки че проектите съдържат връзки към уебсайтове и ресурси на трети страни, ние не подкрепяме и не носим отговорност за тяхното наличие, точност или свързаните с тях съдържание, продукти или услуги (включително, без ограничение, всякакви вируси или друг вреден софтуер), нито пък имаме задължение да следим съдържанието на тези трети страни.

10. Управление на уебсайтовете
Общността има основна цел да създава и следи за спазването на политики, действащи по отношение на различните раздели на нашите проекти. Във Фондация Уикимедия ние рядко се намесваме в процесите на вземане на решения относно политиките и тяхното прилагане. В някои изключителни случаи може да възникне необходимост, или общността може да се обърне към нас, да се справим с възникналите по отношение на даден потребител затруднения, свързани със значителни нарушения на правилата на проект или опасно поведение от негова страна. В такива случаи ние си запазваме правото, но нямаме задължение да:


 * изследваме как използвате нашите услуги, (а) за да определим дали е налице нарушение на настоящите Условия за ползване, правилата на конкретен раздел на проект или други приложими закони или политики, или (б) да се съобразим с изискванията на действащото законодателство, съдебен процес или съответстващо правителствено нареждане;
 * откриваме, предотвратяваме или предприемаме други мерки по отношение на измами, разрешение на проблеми, свързани с безопасността или с техническите въпроси, както и да отговаряме на искания на потребителите;
 * блокираме, отказваме достъп или ограничаваме достъпа до материали, публикувани от потребители, нарушаващи настоящите Условия за ползване;
 * забраняваме на потребители да редактират или публикуват материали, както и да блокираме сметката на участник или да му откажем достъп в следствие на действия от негова страна, нарушаващи настоящите Условия за ползване, в това число на нееднократно нарушение на авторските права;
 * предприемаме предвидените от закона мерки срещу потребители, нарушаващи настоящите Условия за ползване (в това число да уведомяваме правоприлагащите органи); и
 * във всяко отношение да управляваме уебсайтовете на проектите ни по такъв начин, че да бъдат обезпечени правилното им функциониране и защита на правата, собствеността и безопасността на нас и нашите потребители, лицензодатели, партньори и обществеността.

В интерес на нашите проекти, на участниците в тях и на потребителите, в крайни случаи, когато сметка или достъп на участник са били блокирани по силата на тази разпоредба, той или тя нямат права да създават или използват друга сметка или да получават достъп в същия проект, освен ако ние не дадем изричното си съгласие. Без да ограничава правомощията на общността, Фондация Уикимедия сама по себе си няма да забранява на участниците да редактират или да публикуват материали, а също и няма да блокира сметки на участници или техния достъп до проектите, единствено поради конструктивна критика, което не води до действия, които по някакъв друг начин нарушават настоящите Условия за ползване или правилата на общността.

Общността на Уикимедия и нейните членове могат също да предприемат мерки по отношение на потребители, нарушаващи тези правила, включително, но без да се ограничават до, предупреждение, разследване, блокиране или изключване на такива потребители, когато това е допустимо съгласно общността и правилата на Фондация Уикимедия, приложими в конкретната версия на проекта. Вие се съгласявате да се съобразявате с окончателните решения на органите, разрешаващи спорове. Такива органи (например, арбитражни комисии) се създават от общността в рамките на конкретна версия на проект и решенията им могат да включват санкции, постановени в правилата на конкретната версия на проект.

По отношение на особено проблемни потребители, чиито сметка или достъп са били блокирани едновременно в няколко раздела на наши проекти, може да бъде приложена забрана за редактиране и използване на други възможности за привилегирован достъп по отношение на всички проекти и техните раздели, в съответствие с Политиката за глобална забрана. За разлика от решенията на Съвета на попечителите или настоящите Условия за ползване, приетите от общността правила и политики, действащи в един или няколко раздела на наши проекти (като например, „Политиката за глобална забрана“), могат да бъдат изменени от съответната общност съгласно нейните собствени процедури.

Блокирането на сметка или достъп или налагането на забрана за достъп на потребител по силата на тази разпоредба се извършва в съответствие с раздел 12 от настоящите Условия за ползване.

11. Решения на Фондация Уикимедия и правила на проектите
Съветът на попечителите на Фондация Уикимедия през определен период от време оповестява официалните правила. Някои от тези правила могат да бъдат задължителни за конкретен проект или негова версия, а щом са определени като задължителни, вие се съгласявате да се придържате към тях, доколкото това е възможно.

12. Прекратяване
Въпреки че се надяваме да продължите и занапред да допринасяте с материали за нашите проекти, вие имате правото във всеки един момент да се откажете да използвате услугите ни. В някои (надяваме се малко вероятни) обстоятелства може да се окаже необходимо, с цел защита интересите на Фондация Уикимедия, общността или отделни участници (съгласно раздел 10) да бъде ви прекратено цялостно или частично предоставянето на достъп до нашите услуги, преустановено действието на тези Условия за ползване, блокирани вашите сметка или достъп, или пък да ви бъде наложена забрана за участие като потребител. Ако вашите сметка или достъп бъдат блокирани или по друг начин ограничени по някаква причина, вашите обществени приноси ще останат обществено достъпни (съгласно приложимите правила), и, освен ако не ви уведомим по друг начин, ви все още ще можете да получите достъп до нашите обществено достъпни страници единствено с цел четене на общодостъпното съдържание на нашите проекти. Въпреки това, при тези обстоятелства няма да имате достъп до вашата сметка и персонални настройки. Ние си запазваме правото да преустановим или прекратим предоставянето на услугите ни по всяко време със или без указване на причината за това, както и със или без предварително уведомление. Дори след забрана, блокиране или по друг начин прекратяване на вашето участие, настоящите Условия за ползване остават в сила по отношение на съответните разпоредби, в това число раздели 1, 3, 4, 6, 7, 9-15 и 17.

13. Спорове и юрисдикция
Текстът е маркиран фоново, тъй като е от особено значение

Надяваме се, че вашето участие няма да бъде съпроводено с никакви сериозни разногласия, но в случай на възникване на спор, ви приканваме да го разрешите посредством съответните процедури или механизми за разрешаване на спорове, предвидени в нашите проекти или техните раздели, а също и предвидени от Фондация Уикимедия. Ако имате причина да подадете съдебен иск срещу нас, вие се съгласявате да го подадете и разрешите изключително и само в щатски или федерален съд, разположен на територията на окръг Сан Франциско, щата Калифорния. Вие също така се съгласявате, че настоящите Условия за ползване, както и всички правни искове, които могат да възникнат между нас, ще се решават и уреждат съгласно законите на щата Калифорния, и, когато е необходимо, съгласно законите на Съединените американски щати (без позоваване на принципа на стълкновението на закони). Вие приемате лична юрисдикция и се съгласявате относно целесъобразността на мястото на разглеждане на съдебни процедури, каквото се явяват съдилищата, разположени на територията на окръг Сан Франциско, щата Калифорния, относно правни действия или съдебни процедури, свързани с нас или с настоящите Условия за ползване.

За да се гарантира разрешаването на спорове непосредствено след тяхното възникване, вие се съгласявате, че, независимо от всички действащи законодателни актове или закони, постановяващи обратното, всеки ваш иск или основание за иск, който произтича от или е свързан с използването на нашите услуги или с настоящите Условия за ползване, трябва да бъде подаден (в зависимост от това, кое настъпи по-рано) в рамките на установения давностен срок за подадени искове или в срок от 1 (една) година след като съответните факти, които са в основата на подобен иск или претенция, биха могли да бъдат открити с необходимата прилежност (или съответно да загубят давност завинаги).

14. Отказ от отговорност
Текстът е маркиран фоново, тъй като е от особено значение

Въпреки че Фондация Уикимедия прави всичко възможно за осигуравяне на достъпни образователни и информационни материали за най-широка аудитория, вие използвате нашите услуги на своя отговорност. Ние предоставяме тези услуги по принцип „както са“ ("as is") и „както са достъпни“ ("as available") и ние недвусмислено се отказваме да даваме каквито и да било явни или подразбиращи се гаранции от всякакъв вид, включително, но без да се ограничава до подразбиращи се гаранции за състоянието на стоките, пригодност за конкретни цели и неналичие на нарушаване на авторските права. Ние не даваме никакви гаранции относно това, че нашите услуги ще съответстват на вашите потребности, че ще бъдат безопасни, надеждни, непрекъснати, своевременни, точни и безгрешни или че вашата информация ще бъде защитена.

Ние не носим отговорност за съдържанието, данните или действията на трети лица, и вие ни освобождавате – нас, наших директори, длъжностни лица, сътрудници и посредници – от каквито и да било искове и щети, известни и неизвестни, възникнали от или по някакъв начин свързани с искове от ваша страна срещу трети лица. Никакви съвети или информация, получени от нас или посредством нашите услуги, или благодарение на тях, било то в устна или в писмена форма, не гарантират нищо, ако то точно и ясно не е заявено в настоящите Условия за ползване.

Изтеглянето на различни материали или получаването им по друг начин чрез ползването на нашите услуги се извършва по ваша собствена преценка и на ваш риск и вие ще бъдете единствено отговорни за всяка повреда на вашата компютърна система или загуба на данни в следствие на такова изтегляне на материали. Вие се съгласявате, че ние не носим никаква отговорност или правно задължение за изтриването или невъзможността да бъдат съхранени или прехвърлени каквито и да е материали или съобщения, поддържани от нашите услуги. Запазваме си правото да създаваме ограничения в употребата и съхранението на информационни материали по собствена преценка, по всяко време или без уведомление.

В някои щати или юрисдикции не се допуска отказ от отговорност, като този в настоящия раздел, тъй като, в зависимост от закона, такъв отказ може частично или изцяло да се окаже неприложим спрямо вас.

15. Ограничение на отговорността
Текстът е маркиран фоново, тъй като е от особено значение

Фондация Уикимедия не носи отговорност пред вас или други лица за каквито и да било преки, косвени, случайни, специални, последващи или илюстративни щети, включително, но без да се ограничават до, загуба на печалба, добронамереност, употреба, данни или други нематериални загуби, независимо от това дали сме били предупредени за възможността от такива щети. При никакви обстоятелства нашата отговорност като цяло не може да надвишава хиляда щатски долара (USD 1000,00). В случай че действащото законодателство не допуска ограничения или изключения на отговорността за случайни или косвени щети, горното ограничение или изключение може да не се отнася за вас, въпреки че нашата отговорност ще бъде ограничена в максималната степен, позволена от приложимото законодателство.

16. Изменения на настоящите Условия за ползване
Тъй като приносите на общността на Уикимедия са изключително важни за развитието и поддържането на нашите проекти, ние считаме, че информираността и участието на общността са важни елементи в този процес и следователно настоящите Условия за ползване трябва да са в полза на участниците в нашите проекти. Това също е необходимо, тъй като такова споразумение може да се счита за „справедлив договор“ (fair contract). Ето защо ние се задължаваме да предоставим на общността за обсъждане и коментиране тези Условия за ползване (а също и всичките им бъдещи редакции) най-малко 30 (тридесет) дни преди края на периода, определен за обсъждане и коментари. Ако се планират съществени изменения, ние ще предоставим допълнителни 30 дни за предоставяне на коментари след публикуването на превода на предложените изменения най-малко на три езика (избрани по наше усмотрение). На общността ще бъде предложено да преведе предлаганите изменения на други езици, ако това е необходимо. В случай на изменения поради правни или административни причини, при необходимост от коригиране на неточни твърдения или нанасяне на корекции в следствие на направени коментари от общността, ние се задължаваме да предоставим уведомление най-малко от 3 (три) дни.

Тъй като може да възникне необходимост от време на време да се въвеждат изменения по настоящите Условия за ползване, ние ще предоставяме информация за такива изменения и възможност да направите своите коментари чрез уебсайтовете на нашите проекти, а също и чрез уведомление на WikimediaAnnounce-L. Въпреки това, ние ви молим да преглеждате периодично най-новата версия на тези Условия за ползване (достъпна на http://wikimediafoundation.org/wiki/Terms of use). Ако продължите да използвате нашите услуги, след като новите Условия за ползване станат официални след публикуване на обявлението и след изтичане на срок за преразглеждане и приемане, това ще се разглежда като съгласие от ваша страна с настоящите Условия за ползване. За сигурността на Фондация Уикимедия и на другите потребители като вас, не ползвайте нашите услуги, ако не сте съгласни с нашите Условия за ползване.

17. Други условия
Настоящите Условия за ползване не създават отношения на заетост, представителство, партньорство или съвместно предприятие между вас и нас, Фондация Уикимедия. Ако не сте подписали отделно споразумение с нас, настоящите Условия за ползване представляват възможно най-изчерпателното споразумение между вас и нас. Ако е налице противоречие между настоящите Условия за ползване и подписаното между вас и нас писмено споразумение, с предимство се ползва подписаното споразумение.

Вие се съгласявате, че ние можем да ви уведомяваме, в това число за приети изменения в Условията за ползване, посредством електронна поща, обикновена поща или чрез публикации на уебстраниците на нашите проекти.

Ако при каквито и да е обстоятелства не приложим или не настояваме за принудителното изпълнение на която и да е разпоредба от настоящите Условия за ползване, това не свидетелства за отказ от тази разпоредба.

Вие осъзнавате, че, освен ако не е уговорено друго с нас в писмена форма, вие не бива да очаквате, че ще получите компенсация за каквито и да било дейност, принос или идея, които вие предоставяте на нас, на общността, както и на проектите на Уикимедия или различните им версии.

Независимо от всички разпоредби в настоящите Условия за ползване, в които се твърди противното, ние (Фондация Уикимедия) заедно с вас се ангажираме да не изменяме действащите условия и изисквания на който и да било свободен лиценз, който бива използван в проектите или техните раздели, когато използването на такъв свободен лиценз е разрешено според настоящите Условия за ползване.

Настоящите Условия за ползване са написани на английски език (американски). Макар че смятаме, че преводите на тези Условия за ползване са точни, в случай на евентуални разлики в смисъла между оригиналната версия на английски език и неин превод, предимство има оригиналната версия на английски език.

Ако бъде установено, че някоя разпоредба или част от разпоредба от настоящите Условия за ползване е незаконна, невалидна или неприложима, тази разпоредба или част от разпоредба се счита за делима от настоящите Условия за ползване и ще бъде привеждана в сила в максимално допустима степен, като всички други разпоредби на настоящите Условия за ползване ще останат в пълна сила и действие.

Благодарим ви!
Благодарим ви, че отделихте време да прочетете настоящите Условия за ползване. Много сме щастливи, че сътрудничите в нашите проекти и използвате услугите ни. Чрез вашите приноси помагате за изграждането на нещо наистина голямо – не само значителна колекция от редактирани в сътрудничество референтни проекти с образователна и информативна цел за милиони читатели, които при други обстоятелства навярно не биха били достъпни, но също така и активна общност на съмишленици и ангажирани членове, фокусирани върху една много благородна цел.


 * Обновените Условия за ползване влязоха в сила на 25 май 2012 г. Предходната версия, намираща се на http://wikimediafoundation.org/wiki/Terms_of_Use_(2009), беше в сила до 24 май 2012 г. В случай на евентуални разлики в смисъла между оригиналната версия на английски език и неин превод, предимство има оригиналната версия на английски език.